Diari Oficial de la Generalitat Valenciana


Sumari del DOGV 6902, del 14-11-2012 (2012/10507)

ORDE 13/2012, de 2 d'octubre, de la Conselleria d'Agricultura, Pesca, Alimentació i Aigua, per la qual es modifica l'Orde 44/2010, de 14 de desembre, de la Conselleria d'Agricultura, Pesca i Alimentació, sobre la reglamentació de les produccions obtingudes per tècniques d'agricultura integrada i de les condicions d'autorització de les entitats de control i certificació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/10/02/13/dof/vci/html**

### Dades del document

Número de DOGV
:   6902

Data del DOGV
:   14-11-2012

Secció del DOGV
:   I. DISPOSICIONS GENERALS

Número del document
:   2012/10418


Data del document
:   02-10-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * agricultura biològica
    * homologació
    * legislació
    * producte agrícola
    * tècnica de cultiu
    * agrupació de productors agraris

ORDE 13/2012, de 2 d'octubre, de la Conselleria d'Agricultura, Pesca, Alimentació i Aigua, per la qual es modifica l'Orde 44/2010, de 14 de desembre, de la Conselleria d'Agricultura, Pesca i Alimentació, sobre la reglamentació de les produccions obtingudes per tècniques d'agricultura integrada i de les condicions d'autorització de les entitats de control i certificació. [2012/10348]  
Per mitjà de l'Orde 44/2010, de 14 de desembre, de la Conselleria d'Agricultura, Pesca i Alimentació, modificada per l'Orde 1/2012, de 30 de gener, de la Conselleria d'Agricultura, Pesca, Alimentació i Aigua, es van establir els requisits que han de complir per al seu reconeixement les entitats de control i certificació com a entitats col·laboradores de la Conselleria en la vigilància, el control i la certificació dels productes obtinguts per tècniques de producció integrada. Entre estos requisits, en l'article 11.1 s'indica que, per al seu reconeixement, les entitats de certificació hauran d'estar acreditades per l'Entitat Nacional d'Acreditació (ENAC) o qualsevol altre organisme d'acreditació firmant de l'Acord Multilateral de Reconeixement de l'European Cooperation for Acreditation (EA).  
El requisit d'acreditació fa necessària l'adaptació d'alguns aspectes, com ara excloure la possibilitat que els actes i els acords relacionats amb la certificació de productes, en les matèries no subjectes al dret administratiu, puguen ser-hi causa per a la interposició de recurs administratiu davant de la conselleria competent en matèria d'agricultura, i tot això a fi de la independència i responsabilitat última que té l'entitat acreditada per l'ENAC com a certificadora del producte.  
  
La disposició transitòria única de l'Orde 44/2010 indica que les entitats de control i certificació acreditades en el moment de la publicació de l'orde, que no complisquen el requisit d'acreditació, mantindran el reconeixement fins al 31 de desembre de 2011. En data 31 de desembre de 2011 cap entitat de control i certificació estava acreditada per a certificar les produccions obtingudes per la tècnica de producció integrada en l'àmbit de la Comunitat Valenciana, i es va iniciar el període d'inscripció en el Registre Oficial de Productors Autoritzats per a la Producció Integrada de la Generalitat per a la campanya 2012-2013 sense cap entitat acreditada.  
Per això, fent ús de les facultats que m'atribuïxen el Decret 113/2011, del Consell, pel qual s'aprova el Reglament orgànic i funcional de la Conselleria d'Agricultura, Pesca, Alimentació i Aigua, i l'article 28, apartat e), de la Llei 5/1983, de 3 de desembre, del Consell,  
  
  
ORDENE  
  
Article únic  
Modificació de l'Orde 44/2010, de 14 de desembre, de la Conselleria d'Agricultura, Pesca i Alimentació, sobre la reglamentació de les produccions obtingudes per tècniques d'agricultura integrada i de les condicions d'autorització de les entitats de control i certificació.  
Es modifiquen els articles 4, 9 i 11, que queden redactats en els termes que figuren en l'annex de la present orde.  
Es modifica la disposició transitòria única tal com figura en l'annex de la present orde.  
  
DISPOSICIÓ FINAL  
  
Única. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 2 d'octubre de 2012  
  
La consellera d'Agricultura, Pesca, Alimentació i Aigua,  
MARITINA HERNÁNDEZ MIÑANA  
  
  
  
ANNEX  
  
Modificacions de l'Orde 44/2010, de 14 de desembre, de la Conselleria d'Agricultura, Pesca i Alimentació, sobre la reglamentació de les produccions obtingudes per tècniques d'agricultura integrada i de les condicions d'autorització de les entitats de control i certificació  
  
  
U. Es modifica l'apartat 1 de l'article 4. Ús de logotip i registre  
  
1. El conseller o la consellera competent en matèria d'agricultura, pesca i alimentació autoritzarà la utilització del logotip o marca especial de «Producció integrada» als productors, elaboradors i envasadors que disposen d'un certificat en vigor emés per una entitat de les indicades en el capítol III, que complisquen les condicions i que assumisquen els compromisos que establix el Decret 121/1995, de 19 de juny, del Govern Valencià, en la present disposició, en les reglamentacions de cada cultiu, i en les altres disposicions, complementàries i de desplegament que es dicten, i en tot cas respecte dels productes agroalimentaris procedents d'explotacions i instal·lacions incloses en les autoritzacions corresponents.  
  
Dos. Se substituïx l'article 9. Irregularitats  
Se substituïx i queda redactat com seguix:  
Article 9. Irregularitats   
Contra els actes i els acords de les entitats competents en la certificació, sempre que no tinguen cap relació amb la certificació de productes, i a més estiguen subjectes al dret administratiu, podran interposar-se, davant del/la conseller/a competent en matèria d'agricultura, els recursos administratius que procedisquen d'acord amb el que preveu la normativa de procediment administratiu.  
  
Tres. Es modifica l'article 11. Requisits  
S'afig l'apartat 1.d. següent:  
Es podrà autoritzar provisionalment el reconeixement a les entitats de control i certificació sense l'acreditació prèvia específica amb l'abast per a la producció integrada en la Comunitat Valenciana, en cas d'estar ja acreditades d'acord amb la norma EN 45847, o la norma que en el seu moment la substituïsca, en l'àmbit agroalimentari, amb una antiguitat mínima d'un any, i haver sol·licitat l'acreditació específica per a la producció integrada de la Comunitat Valenciana. L'autorització provisional produirà efectes durant el termini màxim d'un any des de la data de la seua notificació a l'entitat sol·licitant, o fins que siga acreditada si el termini és menor. Si l'entitat de control i certificació no obtinguera l'acreditació en el dit termini, l'autorització provisional caducarà automàticament, sense que la mateixa persona física o jurídica puga tornar a sol·licitar una altra autorització provisional. No obstant això, si la no- obtenció de l'acreditació es deguera a causes alienes a l'entitat, este termini podrà prorrogar-se sis mesos més.  
  
  
Quatre. Es modifica la disposició transitòria única  
Règim de les entitats de control i certificació acreditades amb anterioritat a l'entrada en vigor de la present orde.  
  
Es manté, durant la campanya 2012-2013, el reconeixement a les entitats de control i certificació que no complisquen amb el requisit d'acreditació, però que justifiquen estar en procés d'acreditació, i el seu expedient estiga acceptat per l'ENAC o qualsevol altre organisme d'acreditació firmant de l'Acord Multilateral de Reconeixement de l'European Cooperation for Acreditation (EA), a fi de dur a terme les funcions que preveu esta orde.


Còpia Permalink ELI